<classify> NA ELIUD NGONDO MBEYA WAZIRI wa Nchi Ofisi ya Waziri Mkuu, Sera, Bunge, Kazi, Vijna, Ajira na Wenyeulemavu, Jenista Mhagama, ameyataka makampuni nchini kuacha tabia ya kuwatelekeza wafanyakazi wao wanapopatwa na majanga wakiwa kazini. Mhagama aliyasema hayo jana wakati wa maadhimisho ya Wakala ya Usalama na Afya mahali pa Kazi OSHA Duniani yaliyofanyika kitaifa mkoani Mbeya. Alisema kuna baadhi ya makampuni yamekuwa yakiwaacha wafanyakazi wao na kuvunja mikataba wanapokuwa wamepatwa na ajali hali inayopelekea wahanga hao kuendelea kupata shida wakiwa nyumbani kwao. Jenista alisema wafanyakazi wanapokuwa wamepatwa na majanga ya kuumia ni wajibu wa kampuni husika kumtibu mtu huyo na kuendelea kufanya naye kazi kwa vile alipokuwa akifanya kazi ndani ya kampuni hilo alikuwa mzima na familia ilikuwa ikimtegemea. Kuna baadhi ya makampuni nchini yamekuwa na tabia mbaya ya kuwatelekeza wafanyakazi wao wanapokuwa wamepatwa na majanga iwe ya kukuvunjia na kupata ulemavu. Hali hiyo haikubali ni lazima kuiga mfano kutoka katika Kampuni ya Shanta ambayo haiwatelekezi wafanyakazi wake. Kampuni hii ya Shanta inafanya kazi ya uchimbaji wa madini ya dhahabu wilayani Songwe mkoani Songwe ingawa kuna upungufu mwingine lakini imejitahidi kwa kuweza kuwajali wafanyakazi wake kwa kutowatelekeza inapotokea majanga tofauti na kampuni nyingine, alisisiteza Jenista. Hata hivyo Msimamizi idara ya Usalama mahali pa kazi, Ulimboka Tuntufye alisema katika kampuni hiyo viongozi wamekuwa wakizingatia taratibu na Sheria za Ajira kwa watumishi wao wanapoanza kufanya kazi. Alisema kitendo cha kufanya hivyo imekuwa ni vigumu kwa kampuni kuweza kuwatelekeza wafanyakazi wao wanapokuwa wamepatwa na majanga mbalimbali nadani ya kampuni na kuendelea kunufaika. Kampuni ya Shanta ikitokea bahati ambayo mfanyakazi akipatwa na majanga na akaumia kiasi ambacho anaweza kufanyakazi yoyote ndani ya kampuni tunaendelea kuwa naye kama mtumishi mwenzetu na siyo kumtelekeza baada ya kuumia, alisema Tuntufye. Kaimu Mtendaji Mkuu wa Osha, Khadija Mwenda alisema wamekuwa wakifanya ukaguzi maeneo mbalimbali lakini makampuni yaliyo mengi yamekuwa na tabia ya kuwatelekeza na kuwafukuza kazi watumishi waliopatwa na majanga. Alisema kitendo hicho kimekuwa ni kero kubwa kwa wafanyakazi ndani ya makampuni kuendelea kuachwa na kuajiriwa wengine ambao nao ikitokea bahati mbaya wakapatwa na mjanga ya kushindwa kuendelea kufanya kazi nao hufukuzwa kazi.  <topic>: KITAIFA 